120-я зэнітна-ракетная брыгада

**120-я зэні́тна-раке́тная брыга́да** (120 зрбр) — злучэньне Заходняга апэратыўна-тактычнага камандаваньня Вайскова-паветраных сілаў і войскаў супрацьпаветранай абароны Беларусі, якое месьціцца ў Баранавічах (Берасьцейская вобласьць).

На 2021 год на ўзбраеньні 120-й брыгады стаялі зэнітныя ракетныя комплексы (ЗРК) «Бук» і «Тор-М2». Вайсковая частка 96577 месьцілася на паўднёвым захадзе Баранавічаў у мікрараёне Трацьцякі па вуліцы 50 год БССР, д. 9.

## Мінуўшчына
11 студзеня 1992 году Вярхоўны Савет Беларусі ўхваліў Пастанову ад № 1403 аб падначаленьні Савету міністраў Беларусі разьмешчаных ў краіне войскаў, у тым ліку 120-й зэнітна-ракетнай брыгады ў Баранавічах (Берасьцейская вобласьць). На той час 120-я брыгада мела на ўзбраеньні зэнітныя ракетныя комплексы (ЗРК) «С-75», «Круг» і «Бук». У 1996 годзе 120-ю зэнітна-ракетную брыгаду перадалі з 28-га армейскага корпусу ў склад Войскаў супрацьпаветранай абароны Беларусі. У 1997 годзе вайскоўцы 120-й брыгады ўзялі ўдзел у тактычных вучэньнях з баявой стральбой на расейскім палігоне Ашулук (Астраханская вобласьць). У 2001 годзе частка сілаў 120-й брыгады ўдзельнічала ў апэратыўна-тактычным вучэньні «Нёман-2001», за якія 40 вайскоўцаў брыгады адзначыў міністар абароны Беларусі Леанід Мальцаў. 8 лістапада 2001 году 120-я брыгада ўвайшла ў Вайскова-паветраныя сілы і войскі супрацьпаветранай абароны Беларусі. У сакавіку 2002 году брыгада стала злучэньнем Заходняга апэратыўна-тактычнага камандаваньня ВПС і войскаў СПА Беларусі. Вайскоўцы брыгады ўдзельнічалі ў вучэньнях «Чыстае неба-2003» і «Шчыт Айчыны-2004». Да 2010 году 120-я зэнітна-ракетная брыгада правяла 17 баявых стрэльбаў на дзяржаўным палігоне Эмба.

28 сьнежня 2011 году батарэя 120-й брыгады прыняла на ўзбраеньне расейскі ЗРК «Тор-М2». На ўрачыстасьці прысутнічаў намесьнік міністра абароны Беларусі па ўзбраеньні Іван Дырман. Асабісты склад брыгады прайшоў навучаньне абыходжаньню з ЗРК «Тор-М2» у Расеі. Батарэя ЗРК «Тор-М2» у складзе 4-х баявых машынаў магла адначасова зьбіць 16 рознанакіраваных мішэняў на хуткасьці да 700 мэтраў/сэкунда на адлегласьці да 12 км і вышыні да 10 км. «Тор-М2» прызначаўся для адбіцьця масавага налёту бесьпілётнікаў, верталётаў і самалётаў з выкарыстаньнем высокадакладных кіраваных ракетаў на вышыні ад гранічна малой (10 мэтраў) да сярэдняй. Для ЗРК «Тор-М2Э» выкарыстоўвалі колавае шасі «Менскага заводу колавых цягачоў». 21 лютага 2012 году міністар абароны Беларусі Юры Жадобін паведаміў пра заключэньне дамовы на пастаўку 2-й батарэі ЗРК «Тор-М2» для 120-й зэнітна-ракетнай брыгады. У 2012 годзе падразьдзяленьне 120-й брыгады з ЗРК «Тор-М2» узяло ўдзел у вучэньнях з баявой стральбой на расейскім палігоне Ашулук. 29 сьнежня 2012 году на ўзбраеньне 12-й брыгады паступіла 2-я батарэя ЗРК «Тор-М2».

2 верасьня 2013 году на палігоне Ашулук дывізіён 120-й брыгады з ЗРК «Тор-М2» удзельнічаў у міжнародным вучэньні «Баявая садружнасьць» сумесна з падразьдзяленьнямі Казахстану, Кыргыстану, Расеі, Таджыкістану і Ўкраіны. У манэўрах бралі ўдзел каля 4000 вайскоўцаў, у тым ліку звыш 500 вайскоўцаў у саміх стрэльбах з выкарыстаньнем звыш 100 баявых машынаў. Пры стральбе з ЗРК «Тор-М2» беларускія ракетчыкі 4-ма залпамі паразілі 3 мішэні. 4 студзеня 2014 году на ўзбраеньне 120-й брыгады паступіла 3-я батарэя ЗРК «Тор-М2», што завяршыла ўтварэньне зэнітна-ракетнага дывізіёну «Тор-М2». Ключы ад ЗРК уручыў намесьнік камандзіра ВПС і войскамі СПА Беларусі Ігар Голуб. Пагатоў, у 2010 годзе на факультэце супрацьпаветранай абароны Вайсковай акадэміі Беларусі адкрылі спэцыялізацыю на дадзены ўзор узбраеньня.

26 лютага 2014 году разьлікі 3-й батарэі «Тор-М2» 120-й брыгады правялі першыя баявыя стрэльбы ў Беларусі падчас тактычнага вучэньня. Мішэні паразілі на былым Палескім палігоне ў Жыткавіцкім раёне (Гомельская вобласьць). 11 верасьня 2014 году разьлікі 120-й брыгады правялі баявыя стрэльбы з ЗРК «Бук» на палігоне Ашулук. На вучэньні зьнішчылі ўсе 3 ракеты-мішэні «Пішчаль». ЗРК «Бук» мог зьбіваць самалёты на хуткасьці да 830 км/гадзіна, адлегласьці да 30 км і вышыні ад малой да сярэдняй. 9—10 верасьня 2015 году 120-я брыгада з ЗРК «Бук» узяла ўдзел у беларуска-расейскіх вучэньнях «Баявая садружнасьць-2015» на палігоне Ашулук у складзе беларускай групоўкі лікам 400 вайскоўцаў. Са жніўня па кастрычнік 2016 году звыш 160 вайскоўцаў 120-й брыгады накіравалі на ачыстку 158 гектараў ляснога буралому, які ўтварыўся ў ліпені. У выніку прыбралі звыш 2500 кубамэтраў драўніны і пасадзілі 71 000 саджанцаў елкі і хвоі на 8,5 гектараў плошчы. За дапамогу вайскоўцаў узнагародзіла Менскае лесагаспадарчае аб’яднаньне.

## Крыніцы

## Вонкавыя спасылкі
* 

Катэгорыя:Вайсковыя фармаваньні Беларусі
Катэгорыя:Войска ў Баранавічах
Катэгорыя:Брыгады
Катэгорыя:Вайсковыя фармаваньні, створаныя ў 1992 годзе